T20-kaptein kry nie spanplek in plaaslike toernooiTemba Bavuma. Foto: Surjeet Yadav/AFP. Temba Bavuma, kaptein van die Proteas se witbalkrieketspanne, is nie deur een van die franchise-spanne vir die SA20-toernooi opgeraap nie. Hoewel Graeme Smith (kommissaris van die splinternuwe krieketinisiatief) die verwikkeling as teleurstellend beskou, meng organiseerders nie met ŉ franchise se spankeuse in nie. Die plaaslike spanne kry ŉ lekker finansiële inspuiting van ŉ paar Indiese Premierliga-reuse. “Dit is internasionale entiteite wat ondernemings in Suid-Afrika bou, programme op voetsoolvlak skep en in Suid-Afrikaanse krieket belê,” het die voormalige Protea-kaptein in ŉ onderhoud met Sport24 gesê. “Hulle is nie net vir ŉ paar weke hier nie; hulle beplan om ŉ pad saam met Krieket Suid-Afrika (KSA) te stap. Dit is ŉ langtermynplan en oor drie tot vyf jaar gaan die hele struktuur anders lyk.” Volgens Smith het Bavuma nou ŉ geleentheid om die spanne met sy goeie kolfwerk verkeerd te bewys. Die Proteas het weliswaar die 32-jarige kolwer se bestendigheid met ŉ seer hart in die afgelope toetsreeks teen Engeland gemis, maar vóór sy elmboogbesering het hy kritiek verduur oor die tempo waarteen hy sy lopies in T20-krieket slaan. Bavuma kon slegs 61 lopies teen ŉ treftempo van net meer as 100 in die vorige reeks teen Indië slaan en veral Bhuvneshwar Kumar se akkurate swaaiboulwerk het vir hom hoofbrekens besorg. “Ja, Temba het gesukkel. Tog het hy eintlik net teen Kumar gesukkel; ŉ bouler teen wie die meeste kolwers kleigetrap het,” het Mark Boucher destyds gesê. Volgens die Protea-afrigter is Kumar ŉ baie gevaarlike bouler op sekere kolfblaaie juis omdat hy oor die vermoë beskik om die bal in al twee rigtings te swaai. “As ŉ openingskolwer in T20-krieket moet jy vanuit die staanspoor die lopiekrane oopdraai en dit was ŉ moeilike uitdaging teen Kumar. Ek het geen probleem met die tempo waarteen Temba teen die ander boulers gekolf het nie.” Daar is geen kwotas of transformasieteikens vir die SA20-toernooi nie. Internasionale wedstryde: 562 lopies in 25 wedstryde teen ŉ gemiddeld van 26.76. Hy slaan sy lopies teen ŉ treftempo van 120.60 en hy het al 13 sesse gemoker. Plaaslike wedstryde: 2 289 lopies teen ŉ gemiddeld van 30.52. In dié formaat slaan hy sy lopies teen ŉ treftempo van 124.67 en hy het altesaam 54 sesse gemoker. ICYMI: Tristan Stubbs was the biggest buy, Donavon Ferreira created a stir, and South Africa captains Dean Elgar and Temba Bavuma went unsold at the #SA20auction — ESPNcricinfo (@ESPNcricinfo) September 20, 2022